U-I-388/06
Natisni
Opravilna št.:
U-I-388/06
Datum odločitve:
22. 5. 2008
ECLI:
ECLI:SI:USRS:2008:U.I.388.06
Akt:
Zakon o dohodnini (Uradni list RS, št. 59/06 – ur. p. b.) (ZDoh), 1. odst. 5. čl. in 22. čl.
Izrek:
Pobuda za začetek postopka za oceno ustavnosti prvega odstavka 5. člena in 22. člena Zakona o dohodnini (Uradni list RS, št. 59/06 – ur. p. b.) se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jožef Kefer, Muta
Datum vloge:
4. 10. 2006
Vrsta odločitve:
sklep
Vrsta rešitve:
zavrženje
Dokument:
US28119
Dokument v PDF obliki:
U-I-388-06.pdf
81 KB
Prenesite datoteko
U-I-388/06-6
22. 5. 2008
SKLEP
Ustavno sodišče je v postopku za preizkus pobude Jožefa Keferja, Muta, na seji 22. maja 2008
sklenilo:
Pobuda za začetek postopka za oceno ustavnosti prvega odstavka 5. člena in 22. člena Zakona o dohodnini (Uradni list RS, št. 59/06 – ur. p. b.) se zavrže.
Obrazložitev
1. Pobudnik izpodbija Zakon o dohodnini (v nadaljevanju ZDoh-1) v delu, ki ureja obdavčitev tudi tistih dohodkov rezidentov, ki imajo vir izven Slovenije. Navaja, da je od leta 1992 dalje zaposlen v Republiki Avstriji (v nadaljevanju Avstrija). Ker naj bi bili  dohodki iz te zaposlitve predhodno obdavčeni tudi v Avstriji, meni, da je izpodbijana ureditev v neskladju z Ustavo, ker določa dvojno obdavčitev dohodkov rezidentov z virom izven Slovenije. Navaja tudi, da so po 22. členu ZDoh-1 slovenski državljani, zaposleni v institucijah Evropskih skupnosti, oproščeni plačila dohodnine od tega dohodka iz zaposlitve. Trdi, da takšna izjema ni v skladu z Ustavo, saj drugi v tujini zaposleni delavci niso v enakem položaju oziroma so celo dvojno obdavčeni.
2. Pobudnik poleg 22. člena ZDoh-1 po vsebini izpodbija tudi prvi odstavek 5. člena ZDoh-1. Izpodbijana ureditev je med postopkom pred Ustavnim sodiščem z uveljavitvijo Zakona o dohodnini (Uradni list RS, št. 117/06 – ZDoh-2) prenehala veljati. Ustavno sodišče praviloma presoja le veljavne predpise. Na podlagi drugega odstavka 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja tudi predpise, ki so med postopkom pred Ustavnim sodiščem prenehali veljati, če niso bile odpravljene posledice neustavnosti in nezakonitosti (prvi odstavek 47. člena ZUstS).
3. Pobudnik utemeljuje svojo pravovarstveno potrebo zgolj s predložitvijo potrdila o zaposlitvi, ki mu ga je izdala tuja pravna oseba s sedežem v Avstriji. Priloženo potrdilo o zaposlitvi vsebuje le podatek o dnevu začetka dela pobudnika pri izdajatelju potrdila, iz njega pa ni razviden čas izdaje tega potrdila. Zato to potrdilo ne izkazuje, da je bil pobudnik pri izdajatelju potrdila zaposlen tudi v času, ko je veljala izpodbijana ureditev, tj. od leta 2005 do leta 2007, in ali je v obravnavanem obdobju prejemal dohodke, ki so bili predmet davčne obravnave na podlagi izpodbijane ureditve. Pobudi namreč niso priložene listine, ki bi izkazovale  morebitno odmero davčnih obveznosti, za katero trdi, da je ustavno sporna, in zoper katero bi pobudnik izčrpal pravna sredstva. Ker pobudnik tako ni izkazal, da bi na podlagi morebitne ugoditve pobudi lahko dosegel odpravo posledic zatrjevane neustavnosti, je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik